Majandus- ja Kommunikatsiooniministeerium Teie 21.11.2023 nr 18-5/2023/4848-1

info@mkm.ee Meie 30.11.2023 nr 4/204

**Arvamuse esitamine Ida-Virumaa määruste**

**muutmise eelnõu kohta**

Lugupeetud Tiit Riisalo!

Eesti Kaubandus-Tööstuskoda (edaspidi: Kaubanduskoda) tänab Majandus- ja Kommunikatsiooniministeeriumit võimaluse eest avaldada arvamust ettevõtlus- ja infotehnoloogiaministri 21. juuni 2022. a määruse nr 50 „Ida-Viru ettevõtluse investeeringute toetus“ ning majandus- ja infotehnoloogiaministri 9. juuni 2023. a määruse nr 33 „Ida-Virumaa väike- ja keskmise suurusega ettevõtjate investeeringute toetamise tingimused ja kord“ ja 19. juuni 2023. a määruse nr 35 „Ida-Viru ettevõtjate teadmusmahukate tegevuste toetus“ muutmise eelnõu kohta.

1. Eelnõuga laiendatakse kolme Ida-Viru ettevõtluse toetusmeetme sihtgruppi ja toetatavaid tegevusi ning leevendatakse tingimusi taotlemisele, võimaldamaks suuremat taotluste hulka ning seeläbi investeeringute mahu kasvu Ida-Virumaal. Kuna kõik need muudatused on suunatud taotlejate ringi laiendamisele ja taotlemise lihtsamaks/kasulikumaks muutmisele, siis on muudatused positiivsed ja Kaubanduskoda toetab neid muudatusi.
2. Ida-Viru ettevõtluse investeeringute toetuse määruse § 10 lõike 2 punkti 2 kohaselt suurim toetuse võimalik summa ei tohi olla suurem kui üldise grupierandi määruse artikli 2 punktis 20 toodud valemi alusel projektile kogumahus vähemalt 55 miljonit eurot. Palume kaaluda ettepanekut, et Ida-Viru ettevõtluse investeeringute toetuse määruse § 10 lõike 2 punktis 2 kirjeldatud projektide toetusmäär tõsta 30%-ni abikõlblikest kuludest ning määrata maksimaalseks toetussummaks 50 mln eurot ning siduda need lahti § 10 lõigetes 4-6 toodud uute töökohtade loomise kriteeriumitest. See tähendab, et edaspidi projektid, mille maht on selline nagu määruse § 10 lg 2 p 2 kirjeldab, saaksid ka toetust maksimaalselt 50 mln eurot ja et toetuse maksimaalne osakaal abikõlblikest kuludest on 30% sõltumata sellest, kas luuakse toetuse abil uusi töökohti. Täna ei ole võimalik saada toetust riskide alandamiseks suurematele investeeringutele. Suurinvesteeringud on väga kapitalimahukad, mis loovad suurt lisandväärtust, kuid mitte tingimata palju uusi töökohtasid. Samas tekib suurte tööstusinvesteeringute korral iga otsese töökoha loomisel lisaks 4-5 kaudset töökohta. Selleks, et selliseid suurinvesteeringuid Ida-Virumaale tuleks, on mõistlik nende puhul arvesse võtta suurt kapitalikulu ja loodavat lisandväärtust.

Lugupidamisega

/allkirjastatud digitaalselt/

Mait Palts

Peadirektor

Ireen Tarto ireen.tarto@gmail.com